*Atbildes vēstules projekts*

Uz 25.01.2018. Nr. 142.9/8-1-12/18

**Latvijas Republikas**

**Saeimas Tautsaimniecības, agrārās, vides  
 un reģionālās politikas komisijai**

*Par situāciju ar “māju-kuģi”   
Pāvilostas novadā*

Latvijas Republikas Saeimas Tautsaimniecības, agrārās, vides un reģionālās politikas komisija (turpmāk – komisija) ar 2018. gada 25. janvāra vēstuli Nr. 142.9/8-1-12/18 informēja, ka 2018. gada 23. janvāra sēdē tika nolemts uzdot Vides aizsardzības un reģionālās attīstības ministrijai (turpmāk – VARAM) kopīgi ar Satiksmes, Ekonomikas un Zemkopības ministrijām izvērtēt regulējumu un sagatavot priekšlikumus regulējuma maiņai vai paplašināšanai ar mērķi nepieļaut vai novērst šādus gadījumus par “māju-kuģi”.

Atbilstoši Satiksmes ministrijas sniegtajai informācijai attiecībā uz kuģu un ar to saistīto tiesību reģistrāciju, grozījumi Jūras kodeksā (stājās spēkā 2013.gada 21.janvārī) precizē kārtību peldošu konstrukciju (peldošu doku, peldošu darbnīcu, peldošu degvielas uzpildes staciju, debarkaderu, kravas pontonu) reģistrēšanu Kuģu reģistrā. Ņemot vērā veiktos grozījumus Jūras kodeksā, ir mainījies minētā objekta tiesiskais statuss. Atbilstoši pašreizējai Jūras kodeksa 8.1 panta redakcijai, kas ir spēkā no 2013. gada 21. janvāra, minētais “māja-kuģis” ir būvniecības stadijā esoša peldošā konstrukcija – inženiertehniska ierīce, kas konstruktīvi paredzēta izmantošanai uz ūdens, bet nav uzskatāma par kuģi Jūras kodeksa izpratnē.

Jautājumu par tiesībām būvēt Baltijas jūras un Rīgas jūras līča krasta aizsargjoslā primāri regulē Aizsargjoslu likums. Saskaņā ar Aizsargjoslu likuma 6. pantu Baltijas jūras un Rīgas jūras līča piekrastes aizsargjoslu iedala krasta kāpu aizsargjoslā, kuras platums ir atkarīgs no kāpu zonas platuma, bet nav mazāks par 300 metriem sauszemes virzienā, skaitot no vietas, kur sākas dabiskā sauszemes veģetācija, (izņemot Aizsargjoslu likuma 6. panta otrās daļas 1. punkta “a” un “b” apakšpunktā noteiktos gadījumus), un jūras aizsargjoslā, kas aptver pludmali un zemūdens šelfa daļu no vienlaidu dabiskās sauszemes veģetācijas sākuma līdz 10 metru izobatai.

Aizsargjoslu likums nosaka stingrus nosacījumus attiecībā uz tiesībām būvēt krasta kāpu aizsargjoslā, proti, atbilstoši Aizsargjoslu likuma 36. panta otrajai daļai krasta kāpu aizsargjoslā ir aizliegts būvēt jaunas būves un paplašināt esošās, izņemot likumā noteiktos gadījumus. Ekonomikas ministrijas ieskatā spēkā esošais regulējums ir efektīvs un pietiekams, lai nepieļautu patvaļīgu būvniecību, tai skaitā krasta kāpu aizsargjoslā, un novērstu iespējamās patvaļīgās būvniecības sekas.

Zemkopības ministrijas ieskatā, Zvejniecības likuma 9. panta septītās daļas 2. punktā noteiktais regulējums jau nosaka nepieciešamību laivu un kuģu būvniecībai tauvas joslā saņemt zemes īpašnieka saskaņojumu, kā arī ievērot vietējās pašvaldības teritoriālo plānojumu. Vienlaikus Zemkopības ministrijas ieskatā, konkrētās konstrukcijas “māja-kuģis” būvniecība nevar tikt uzskatīta par laivas vai kuģa būvniecības veikšanu tauvas joslā, kam ir paredzētas minētas Zvejniecības likuma normas. Tāpat nebūtu pieļaujams, ka minēto problēmu dēļ administratīvais slogs tiktu uzlikts personām (piemēram, piekrastes zvejniekiem), kurām ar izveidojušos situāciju nav nekādas saistības.

Apkopojot ministriju izteiktos viedokļus, spēkā esošais regulējums ir pietiekams, lai nepieļautu patvaļīgu darbību, tai skaitā krasta kāpu aizsargjoslā, un novērstu pašreizējo situāciju. Līdz ar to Ministru kabineta ieskatā, esošās situācijas Pāvilostas novadā ar “māju – kuģi” un līdzīgu gadījumu risināšanai Zvejniecības likuma, kā arī citu normatīvo aktu papildus precizēšana vai izmaiņas nav nepieciešamas.

Tāpat jāņem vērā, ka Saeimas Tautsaimniecības, agrārās, vides un reģionālās politikas komisijas 28. februāra sēdē tika noraidīts Saeimas deputātu priekšlikums grozījumiem Zvejniecības likuma 9. panta astotajā daļā par tauvas joslas regulējumu.

Informējam, ka atbilstoši Pāvilostas novada pašvaldības sniegtajai informācijai, “kuģa-mājas” īpašnieks ir apņēmies uzbūvēto objektu aizvest līdz 2018.gada 1.jūlijam.

Ministru prezidents M.Kučinskis

Iesniedzējs:

vides aizsardzības un reģionālās  
attīstības ministrs K.Gerhards

Vīza:

Valsts sekretāra vietnieks R.Muciņš